Tien vas tydens taxi-oproer in Centurion‘n Polisiehelikopter patrolleer die gebied in Kloofsig waar taxibestuurders en die polisie Maandag slaags geraak het. (Foto: Christel Cornelissen) Die polisie het tien mense in hegtenis geneem en ŉ saak van openbare geweld word ondersoek nadat tientalle taxibestuurders Maandag die kruising van Botha- en Krugerlaan in Kloofsig in Centurion met brandende rommel versper het. Kapt. Dave Miller, woordvoerder van die Lyttelton-polisie, het gesê ŉ polisielid wat met die taxibestuurders probeer onderhandel het, is aangeval. Hy is nie beseer nie. Nadat die situasie onder beheer gebring is, het die taxibestuurders wéér oproerig geraak en klaarblyklik weer iemand probeer aanval. Die polisie het hulle met skokgranate en rubberkoeëls uitmekaar gejaag, het Miller gesê. Verskeie polisie-eenhede, waaronder die lugvleuel, lede van die Lyttelton-polisie, lede van die openbare orde-eenheid asook die Tshwane-metropolisie is op die toneel ontplooi. ŉ Polisiehelikopter het ŉ geruime tyd laag oor die gebied gesirkel, terwyl taxibestuurders in die middel van die kruising in ŉ groep gehurk het. Paaie rondom die kruising is gesluit en die verkeer is via alternatiewe roetes herlei. “Die paaie is steeds gesluit en ons hoop om dit teen laatmiddag weer oop te stel,” het Miller gesê. Miller het gesê die polisie sal ŉ sterk teenwoordigheid in die gebied handhaaf om te verseker dat die groep nie weer byeenkom nie. Taxibestuurders is glo ontevrede oor voortslepende geweld in die bedryf wat volgens hulle nie die nodige aandag geniet nie.